Otvoriť v prehliadači
Dnes je u nás v kníhkupectve tma a ticho, lebo je veľkonočný pondelok. Voľný deň trávime rôzne, s rodinou, či naopak užívajúc si samotu s knihou, sme vonku, dýchame čerstvý vzduch, lebo knihy síce voňajú, ale jar vonia skoro rovnako dobre.Veríme, že aj vy ste si našli počas sviatkov čas na to, čo ste potrebovali, či už to boli stretnutia, oddych, stíšenie, či čokoľvek iné. A snáď ste si aj čosi dobré prečítali.
## U nás v kníhkupectve
Zajtra o deviatej opäť otvoríme bránu kníhkupectva a už v stredu večer o 18.00 bude u nás aj Marián Pauer a Jiří Skřípsky, ktorí uvedú svoju knihu Dvaja na ceste. Budeme aj premietať, moderovať príde Erik Ondrejička, krátky úryvok z knihy bude čítať Štefan Bučko.
Vo štvrtok ráno o 10.00 príde do Artfora Miriam a v rámci programu Deti v knižnej spleti preskúma s drobcami parádnu knihu Nejvíc nejlepší o malej netopierici Paskalíne. Tvorivé čítania s Miriam sú obvykle najviac, toto však možno bude aj najlepšie! Aspoň v tento deň. Dobehnite a nezabudnite sa na event registrovať vopred. No a vo štvrtok večer o 18.00 nezmeškajte Lyrika, ktorý, ako hovoria legendy, jedného dňa začal písať haiku a odvtedy nevie prestať. Bude sa čítať z a rozprávať o knihe V balíkoch hrklo, ktorá sa dosť dlho držala v artforáckom rebríku najpredávanejších kníh na vysokých priečkach.
V piatok sa časť bratislavského artforáckeho podzemia vydáva na výpravu na ďaleký východ, kde košické Artforum organizuje Punktík, festival detskej knihy, ktorý sa koná 25. a 26. apríla v Tabačke Kulturfabrik. Ak máte cestu, určite sa zastavte, je to fesťáčik vyhlásený, obsahom aj atmosférou. V nedeľu 27. apríla máme síce na Kozej zatvorené, ale budeme na návšteve. Chystáme sa predávať knihy počas prehliadky v budove YMCA Bratislava. Ak vám osud budovy leží na srdci, nezabudnite prispieť na jej rekonštrukciu.
## Napísali o Artfore k 35. narodeninám
„Počul si? Vraj na ulici Červenej armády majú tí chalani z Domu lodníkov kníhkupectvo...“ Myslím, že pri tejto vete som pochopil, čo sme vlastne vyhrali v Novembri ‘89. Fakt sa to dá – začať od nuly, iba s presvedčením a ideálmi. Prirodzene ako prvé som do Artfora priniesol pod pazuchou prvý balík knihy prvého nového autora z môjho vydavateľstva. Odvtedy vyšli stovky ďalších – ale ktovie, či by také niečo bolo možné bez existencie Artfora, ktoré vychovalo generácie múzických čitateľov. Koloman Kertész Bagala, vydavateľ
Artforum
Kozia 611/20, 811 03, Bratislava
Tento e-mail sme vám poslali, pretože ste sa prihlásili k odberu newslettru alebo ste u nás nakúpili. Chcete sa odhlásiť? Ak naopak poznáte niekoho, kto by chcel dostávať správy o dobrých knihách, do odberu newslettra sa môže prihlásiť na tomto linku.